22.08.2023

Lidhur me kërkesën për: kopje të akteve të fashikullit të krijuar në Kolegj pas regjistrimit të ankimit; akte që i përkasin dosjes së krijuar në Komisionin e Pavarur të Kualifikimit, si dhe për datën e marrjes në dorëzim nga Kolegji, të ankesës së z. \*\*\*, ju bëjmë me dije se dosja e plotë gjyqësore që i përket ish-subjektit të rivlerësimit \*\*\*, për të cilën trupi gjykues i Kolegjit të Posaçëm të Apelimit ka shpallur vendimin nr. \*\*\*, datë 21.02.2023, është përcjellë pranë Komisionit të Pavarur të Kualifikimit me shkresën nr. \*\*\*/43 prot., datë 19.07.2023, të cilën po jua vendosim.

Sipas kërkesës suaj, bashkëlidhur do të gjeni kopje të anonimizuar të vendimit nr. 11, datë 05.04.2023, që i përket kërkuesit \*\*\*, me objekt *“Kërkohet përjashtimi i gjyqtares \*\*\* nga trupi gjykues në çështjen (JR) nr. \*\*\*/2021, datë 24.02.2021.”*

Ju informojmë që Kolegji i Posaçëm i Apelimit nuk disponon akte që vërtetojnë lidhjen familjare të shkallës së dytë të z. \*\*\* me gjyqtaren \*\*\*.

Sa i përket kërkesës për analizën financiare, bazuar në nenin 23, të ligjit 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”, këshilltari ekonomik ka si detyrë studimin e dosjes nga pikëpamja financiare/ekonomike dhe përgatitjen e relacionit të çështjes, veçanërisht për vlerësimin e pasurisë së subjektit të rivlerësimit si dhe kryerjen e detyrave të tjera të caktuara nga relatori i çështjes. Pavarësisht sa më sipër, çdo vendim i Kolegjit për çështjen konkrete, pasqyron në përmbajtjen e tij vlerësimin dhe qëndrimin e trupit gjykues për situatën faktike [përfshirë edhe atë financiare], si dhe ligjin e zbatueshëm për të. Bazuar mbi të njëjtat parime, vendimet e Kolegjit kontrollojnë vendimmarrjen e Komisionit, ndaj në këto kushte, edhe vendimi që i përket çështjes tuaj konkrete, pasqyron në përmbajtjen e tij vlerësimin e shtjelluar dhe arsyetuar të trupit gjykues për situatën faktike [përfshirë edhe atë financiare], nën dritën e ligjit të zbatueshëm për të, e në funksion të kontrollit të analizës financiare të kryer nga Komisioni.

Sjellim në vëmendjen tuaj se, vëzhguesit ndërkombëtarë janë personat e emëruar nga Operacioni Ndërkombëtar i Monitorimit, ndaj për më tepër informacion mund të drejtoheni pranë zyrave të këtij institucioni.

Së fundmi, ju bëjmë me dije se, nuk ka kërkesë nga Kolegji i Posaçëm i Apelimit, drejtuar Këshillit të Lartë Gjyqësor, për ruajtjen e vakancave në Gjykatën Administrative të Apelit, për anëtarët e Kolegjit pas përfundimit të mandatit të tyre.